google/wiki40b huggingface dataset:
מבצע שינוי כיוון 11

מהלך הלחימה

האישור ליציאה למבצע התקבל כאמור באיחור של 48 שעות של התלבטות מתוקשרת, הוא התקבל בסביבות השעה 18:30 ביום ה-11 באוגוסט 2006. לפי התוכנית בצה"ל, כדי להשיג את מטרות המבצע ולהגיע לנהר ליטני, דרוש כשבוע במסגרת כוחות של ארבע אוגדות.
מרגע קבלת האישור ליציאה למבצע, החל מבצע הטסה של כוחות מעוצבת האש, תחת פיקוד איל איזנברג, על מנת לבצע איגוף אנכי, במהלכו הונחתו כוחות צנחנים בעומק לבנון ולאורך נהר הליטני. לאחר שמחבלי החזבאללה הצליחו להפיל מסוק יסעור החליטו אייזנברג ואלוף פיקוד הצפון, אודי אדם, לעצור את המבצע כוחות האוגדה פעלו בלבנון במהלך משולב שכלל הטסת כוחות שתוגברו בכוחות שחברו אליהם רגלית. לאחר שהוחלט על עצירת המבצע פגעו לוחמיו של אייזנברג, הן מחטיבת הצנחנים והן מחטיבה 55, במחבלים ומשגרי רקטות עד אשר נכנסה הפסקת האש לתוקפה. בנוסף לכך הוכנסו חיילים משלוש אוגדות דרך מעברי הגבול, כל הכוחות האלו בעצם שילשו את מספר חיילי צה"ל הנמצאים בתוך לבנון לכדי כ-10,000 חיילים.
The Wonder of You

"The Wonder of You" (בעברית: "הפלא שבך") הוא שיר שכתב בייקר נייט שיצא לאור לראשונה בביצועו של ריי פיטרסון בשנת 1959. הגרסה של אלביס פרסלי משנת 1970 הגיעה לראש המצעד בממלכה המאוחדת ולעשרת הגדולים במצעד בארצות הברית.
במקור הוקלט השיר בשנת 1958 על ידי וינס אדוארדס, אבל הקלטה זו לא יצא לאור.
ב-1959 הוציא הזמר ריי פיטרסון סינגל של השיר, שהגיע למקום ה-25 במצעד בילבורד הוט 100, כמו כן הגיע השיר למקום ה-23 בממלכה המאוחדת.
באותה שנה הקליט את השיר רוני הילטון. גרסה זו הגיעה למקום ה-22 במצעד הסינגלים הבריטי.
הסינגל של ריי פיטרסון נכנס למצעד הוט 100 גם בשנת 1964.
בתחילת שנות השישים של המאה העשרים הקליטה את השיר להקת הפלאטרס, והשיר הופיע באלבום האוסף שלהם "The Platters – 30 Golden Hits".
ב-1969 הקליטה להקת סנדפייפרס (Sandpipers) אלבום בשם "The Wonder of You" שכולל את השיר.
בשנת 2000 יצא לאור אלבום באותו שם של מוזיקה אינסטרומנטלית מאת נלסון רידל.
ב-2017 הקליט קונור או'בריאן את השיר עבור סדרת הטלוויזיה "שקרים קטנים גדולים" שבוצע על ידי אד (בגילומו של אדם סקוט) בפרק הסיום של העונה הראשונה.

השיר במשחקי כדורגל

השיר אומץ על ידי מועדון הכדורגל האנגלי פורט וייל, והוא מושר בתחילת המשחק במשחקים הביתיים. האוהדים שרים את השיר לאורך כל המשחק, ולעיתים במילים אחרות. מועדון הכדורגל ארסנל אף הם אימצו את השיר כהמנון הפתיחה עם המעבר לאצטדיון האמירויות.
ישיבת השרון

ישיבת השרון היא ישיבה קטנה שפעלה ברמת השרון.
הישיבה הוקמה בתחילת שנות ה-50 על ידי הרב בנימין מובשוביץ, רבה של הרצליה, ואחיינו הרב יעקב אדלשטיין, רבה של רמת השרון. השניים קיבלו את תמיכתו של החזון איש, שאף תרם להקמת הישיבה. לתכנון בניין הישיבה הוזמן האדריכל צבי תורן.
הישיבה החלה את פעילותה עם גרעין של שלושה תלמידים. בראש חודש כסלו תשי"ג (1952) ביקר החזון איש בישיבה וערך מבחן פומבי לתלמידיה. הוא הביא עמו את הנדיב יעקב הלפרין כדי לעודדו לתמוך בישיבה. שלושה שבועות לאחר מכן נפטר הרב מובשוביץ, והרב אדלשטיין נותר לעמוד בראשות הישיבה לבדו. לצדו כיהן כר"מ הרב יצחק יחיאל יעקובוביץ, כר"מ ומנהל הישיבה שימש בנו של הרב מובשוביץ הרב בן ציון מובשוביץ.
שנות ה-60 היו שנות השיא של הישיבה. באמצע שנות ה-60 שב מארצות הברית הרב דב שוורצמן, הרב אדלשטיין הזמינו לכהן כר"מ בישיבה ויסד עבורו שיעור מיוחד שהורכב מבוגרי שיעור ג'. כמו כן שימש כר"מ בישיבה הרב עזרא נוביק. במשך שנה כיהן בה כמנהל רוחני מאיר וונדר.
בשנות ה-70 הועם זוהרה של הישיבה ועם הזמן חדלה מפעילות. במבנה הישיבה נעשו פעולות תורניות שונות. על פי עצת הרב שך, נמכר שטח הישיבה ליזמים פרטיים וסכום הכסף נשמר בקרן מיוחדת למימון פעילות תורנית. בעשור הראשון של המאה ה-21 הקים נכדו של הרב בנימין מובשוביץ, הרב דניאל יעקובוביץ, את ישיבת "נחלת בנימין" במודיעין עילית, על שם סבו. הישיבה מתוחזקת מהקרן האמורה.
בין בוגרי הישיבה: הרב שלום נגר, הרב פנחס קורח והרב חיים רבי, ראש ישיבת עטרת חכמים בחולון.
סלעית (מושב)

גאוגרפיה

היישוב נמצא כ-3 קילומטרים ממזרח לקו הירוק (אך גדר ההפרדה עוברת ממזרח ליישוב כך שהיישוב נמצא בין הגדר לקו). המושב צופה לנוף הים ושפלת החוף ממערב, הרי השומרון ממזרח ומדרום, והכרמל מצפון.

היסטוריה

ראשיתו של היישוב בהיאחזות נח"ל שעלתה על הקרקע בדצמבר 1977 על שרידי בסיס של הלגיון הירדני שישב במקום עד מלחמת ששת הימים. ב-29 באוגוסט 1979 אוזרח המקום ועלו אליו 15 משפחות המתיישבים הראשונים. המתיישבים הראשונים היו גרעין חברים שהתאגדו למען ההתיישבות במקום, בחסות תנועת ההתיישבות של משקי חרות בית"ר. בספטמבר 1980 התקיים במושב טקס מעבר למגורי קבע. במהלך 10 השנים הראשונות התרחב המושב ל-60 משפחות כאשר למחציתן משקים פעילים ובהם חממות פרחים וצמחי בית, לולים ותעשייה. כל 60 המשפחות חברות באגודת סלעית כפר שיתופי ("האגודה החקלאית"). 
במשך השנים המשיך היישוב לקלוט משפחות נוספות, והיום הוא מונה כ-120 משפחות המאוגדות באגודת "קהילת סלעית" אשר מנהלת את חיי הקהילה של היישוב. על פי תוכנית ההרחבה של היישוב, נכון לשנת 2019, המושב קולט כ-80 משפחות חדשות להרחבה ג' שבנייתה מסתיימת בימים אלו.

חינוך

החל משנת הלימודים התשע"ח (2017) הוקם במושב בית ספר יסודי במבנה זמני בו לומדים כיתות א-ד, כאשר יוקם מבנה הקבע ילמדו כלל כיתות בית הספר היסודי בתוך תחומי היישוב. עד להשלמת הפרויקט, ילדי כיתות ה-ו לומדים בבית הספר האזורי "יחדיו", בקיבוץ רמת הכובש, ותלמידי החטיבה והתיכון לומדים בבית הספר האזורי "עמי-אסף", בבית ברל. שני המוסדות נמצאים בתחום האחריות המוניציפלית של מועצה אזורית דרום השרון.

מקור השם

היישוב נקרא על שם ציפור בשם זה, המצויה באזור בתקופות שונות בשנה. בעבר נטען בטעות שהשם נבחר בשל סלעי הגיר הקשה שטרשיהם מכסים שטחים נרחבים במערב השומרון.
דפוס שקע

דפוס שקע או תַּגְלִיף (באנגלית: Intaglio) היא שיטת דפוס.
בעבר שימש דפוס השקע כטכניקה ליצירת העתקים של דברי דפוס כגון ספרים, עיתונים וכדומה. כיום טכניקות שעתוק דיגיטליות החליפו אותה והשימוש המרכזי בטכניקה זו היא כשיטה ליצירת הדפסים אמנותיים. במסגרת טכניקות של דפוס השקע מטביעים את הדימוי בתוך לוח ההדפסה (כבמעין תשליל) בעזרת שיטות שונות. דימוי זה מועבר אל הנייר המודפס במכבש דפוס.

תצריב

בתצריב (באנגלית: Etching) לוח ההדפסה, העשוי לרוב מנחושת, אבץ או פלדה, מכוסה בשכבת שעווה העמידה לחומצה. האמן מנקב את השעווה בעזרת מכשיר מחודד וחושף את לוח ההדפסה המתכתי. לאחר שהאמן סיים לחרוט את הדימוי האמנותי בשכבת השעווה נטבל הלוח באמבט של חומצה (Mordant), או נשטף בחומצה המאכלת את חלקי הלוח שנחשפו על ידי האמן ויוצרת קווים שקועים במתכת. לאחר תהליך זה עוברת הפלטה תהליך ניקוי בו מוסרים שרידי החומצה ושכבת השעווה הנותרת. תהליך ההדפסת הדיו על הנייר דומה לתהליך בטכניקת התחריט.

מצוטינט

טכניקת המצוטינט (Mezzotint) היא שיטת הדפסה המתבססת על הטונאליות של צבעי ההדפסה. בשונה מן התחריט או התצריב, השיטה מבוססת על חריצת לוח ההדפסה באלפי נקודות קטנות, בעזרת מכשיר מתכתי מיוחד בעל שיניים. בתהליך ההדפסה הנקודות הקטנות מכילות את צבע ההדפסה ומעבירות אותו אל הנייר במכבש הדפוס. בשל עומקן הרדוד של הנקודות, פלטת ההדפסה יכולה להפיק רק מספר קטן באופן יחסי של הדפסים איכותיים ועשירי צבע.

אקוטינט

אקוטינט (באנגלית: Aquatint)

מחט יבשה

(באנגלית: Drypoint)
ברוק (עיירה)

תולדות היישוב

התיעוד הראשון ליישוב הוא משנת 1203, ובשנת 1501 קיבל זכויות עיר. באמצע המאה ה-17 נהרס היישוב כתוצאה מפלישת האימפריה השוודית. לאחר מכן שוקם, והיה למקום קיט מועדף על כמרי האזור.
במחצית השנייה של המאה ה-19 ניטלו מהיישוב זכויות העיר שלו בעקבות מרד ינואר, אך אלה הושבו לו בשנת 1922. מהמאה ה-19 ועד ימינו משמשת העיירה כמוקד תיירות ונופש אזורי.

יהודי ברוק

תחילת התיישבות היהודים בעיירה הייתה במאה ה-17, ואלו הגיעו אליה בעיקר מפלוצק. עם פיתוח היישוב במאה ה-19, השתלבו יהודי העיירה בתעשיית הקיט המקומית. כמו כן, נודעה העיירה בתעשיית ייצור המצות שבה, אשר נמכרו בערי פולין הגדולות. בסוף המאה ה-19 נבנה בעיירה בית כנסת מעץ, ופעלו בה שלושה בתי מדרש.
בין מלחמות העולם פעלו בעיירה המפלגות הציוניות השונות, וכן תנועות הנוער השומר הצעיר, הנוער הציוני, השומר הדתי ובית"ר. לצד אלו, פעלה בעיירה אגודת ישראל, שהורכבה ברובה מחסידי גור. בתקופה זו נמנו בעיירה כ-1,000 יהודים, כשליש מסך תושביה.
ב-8 בספטמבר 1939 נכבשה העיירה בידי הגרמנים, ואלו החלו בהצתת בתיה, שהיו בנויים מעץ, כאשר כתוצאה מכך נספו כ-40 יהודים. לאחר מכן, ביצעו הגרמנים בסיוע פולנים מקומיים מעשי התעללות, רצח ושוד ביהודי העיירה. בעקבות זאת, נמלטו יהודי העיירה לאוסטרוב מזובייצקה, והנותרים בה נרצחו במקום. בסוכות ת"ש צוו הפליטים מברוק שהגיעו לאוסטרוב מזובייצקה לעזוב את העיר, ולעבור לשטח שבשליטת ברית המועצות. שם רובם נספו לאחר פרוץ מבצע ברברוסה.
פ.צ. בזל

היסטוריה

פרק זה דורש שכתוב. אתם מוזמנים לתרום לוויקיפדיה ולשכתב אותו. הסיבה לכך: התמקדות יתר בהופעות באירופה.
המועדון זכה לתקופת התהילה שלו בשנות ה-60 וה-70 עם זכייה באליפות השווייצרית שבע פעמים וזכייה שלוש פעמים בגביע השווייצרי. בשנות ה-80 ירדה הקבוצה לליגה המשנית בשווייץ ושיחקה בה עד לשנת 1994, אז העפילה בחזרה לליגה הבכירה. עם הקמת אצטדיון סט. יאקוב-פארק בשנת 2001 חזרה ההצלחה לקבוצה ובשנת 2002 זכתה בזל בדאבל (גביע ואליפות). בעונה שלאחר מכן הפכה הקבוצה לקבוצה השווייצרית השנייה שמשחקת בליגת האלופות. לאחר שני ניצחונות על ספרטק מוסקבה, שתי תוצאות תיקו מול ליברפול ותיקו והפסד מול ולנסיה היא המשיכה לשלב הבא מהמקום השני בבית, ובשלב זה הודחה.
הקבוצה שיחקה בגביע אופ"א בעונות 2003/2004, 2004/2005 ובעונת 2005/2006 אף העפילה לשלב רבע הגמר אחרי שהדיחה בדרך את מונקו ושטרסבורג. ברבע הגמר היא הפסידה לקבוצת מידלסברו מאנגליה שעתידה הייתה להיות סגנית מחזיקת גביע אופ"א באותה העונה. בעונת 2006/2007 בגביע אופ"א בזל הודחה בשלב הבתים.
בעונת 2008/2009 עלתה לליגת האלופות. היא שובצה בבית ג' יחד עם ברצלונה הספרדית, ספורטינג ליסבון הפורטגזית ושחטיור דונייצק האוקראינית. הקבוצה הפסידה לברצלונה ולספורטינג ליסבון פעמיים וסיימה בתיקו והפסידה לשחטיור דונייצק.
בזל נכנסה לליגה האירופית בעונת 2009/2010 ובשלב הבתים שיחקה עם פולהאם, צסק"א סופיה ומועדון הכדורגל רומא. בזל סיימה במקום השלישי עם 9 נקודות - שלושה ניצחונות (שניים נגד צסק"א סופיה ופעם אחת נגד רומא) ושלושה הפסדים (שניים נגד פולהאם ואחד נגד רומא) ולא עלתה לסיבוב הבא.
בעונת 2011/12 של ליגת האלופות הצליחה הקבוצה להעפיל לשמינית הגמר על חשבון מועדון הפאר מנצ'סטר יונייטד. היא פגשה במועדון פאר אחר באיירן מינכן והצליחה להפתיע אותה במפגש בשווייץ כאשר ניצחה בתוצאה 1-0 משער של ולנטין שטוקר אך בגומלין הפסידה 7-0. בעונה לאחר מכן הצליחה להגיע עד לחצי הגמר של הליגה האירופית שם הפסידה לצ'לסי, שהמשיכה לזכייה בטורניר.
בעונת 2013/2014 הקבוצה העפילה לשלב הבתים של ליגת האלופות לאחר ניצחון בסיבוב המוקדמות השלישי על קבוצת  מכבי תל אביב ולאחר ניצחון בשלב הפליי אוף על קבוצת לודוגורץ ראזגרד מבולגריה. הקבוצה שובצה בבית יחד עם צ'לסי, שאלקה 04 וסטיאווה בוקרשט. הקבוצה סיימה את שלב הבתים במקום השלישי בבית ועברה לשחק בשלב 32 האחרונות של הליגה האירופית. בשלב 32 האחרונות ניצחה שוב את קבוצת מכבי תל אביב. בשמינית הגמר ניצחה את קבוצת רד בול זלצבורג. ברבע הגמר הפסידה לקבוצת ולנסיה והודחה מהטורניר.
מידע אישי רגיש

מידע אישי רגיש (באנגלית: Sensitive personal information, בקיצור SPI) או מידע המאפשר זיהוי אישי (באנגלית: Personally identifiable information, בקיצור PII) הוא מידע המשמש לצורכי זיהוי או יצירת קשר עם אדם כלשהו.
מידע אישי רגיש מוגדר באופן שונה ממדינה למדינה. על פי ההגדרות המקובלות בארצות הברית מידע זה כולל כל פריט מידע שניתן להשתמש בו כדי לזהות אדם או לעקוב אחריו, כגון שם פרטי ושם משפחה, מספר תעודת זהות, תאריך ומקום לידה, שם הנעורים של האם, פריטי זיהוי ביומטרי, וכן פריטי מידע נוספים הנוגעים לאותו אדם, למשל מצב בריאותי, חינוך והשכלה, מצב פיננסי ומידע תעסוקתי.
ניתן לנצל מידע אישי רגיש לגניבת זהותו של אדם, או כדי לסייע בתכנון מעשים פליליים. כתגובה לאיומים אלה, מדינות שונות חוקקו חוקים המגבילים את אופן ההפצה של מידע אישי.

מידע אישי רגיש בחוק

במדינות שונות חוקקו חוקי פרטיות (Privacy law) המסדירים את ניהול המידע האישי במאגרי מידע, ומעגנים את זכותו של אדם לפרטיות המידע עליו.
במדינת ישראל, חוק הגנת הפרטיות הוא החוק המרכזי המסדיר את סוגיית הזכות לפרטיות. בחוק זה מוגדר מידע רגיש: "נתונים על אישיותו של אדם, צנעת אישותו, מצב בריאותו, מצבו הכלכלי, דעותיו ואמונתו". לשר המשפטים נתונה הסמכות להרחיב הגדרה זו.

זיהוי פלילי

בתהליך של זיהוי פלילי נבחנים פרטי מידע אישי רבים. עבריינים משתדלים להימנע מהשארת עקבות של מידע אישי באופנים שונים, למשל לבישת מסיכה, משקפי שמש או בגדים המסתירים סימנים מזהים כמו צבע עיניים, עור ושיער, תווי פנים או קעקועים.
אדנירם

אֲדֹרָם או אֲדֹנִירָם בֶּן עַבְדָּא. היה שר בממלכת ישראל המאוחדת, בתקופת דוד, שלמה ותחילת תקופת רחבעם. אדנירם היה אחראי על המס בממלכה, כלומר גבית המיסים למלך או על עבודות שונות של העם למלך.
בזמן הפילוג בין ממלכת ישראל וממלכת יהודה, שלח רחבעם את אדנירם לגבות מס, כנראה על מנת להביע בכך את שלטונו על ישראל. אולם העם רגם את אדנירם באבנים והוא מת. בכך בעצם פרץ המרד, והתפלגה הממלכה.

שמו ומוצאו

בתנ"ך אין שום התייחסות למוצאו של אדנירם, ועל כן כנראה שהיה ישראלי. 
אולם חלק מהחוקרים סוברים שהוא היה כנעני, מכיוון שבעמי כנען גביית מיסים הייתה מקובלת, בעוד בתורת ישראל אין איזכור למס, ולכן הגיוני שדוד לקח כנעני כדי שיארגן לו את המס. כחיזוק לדבריהם הם גם מציינים את הדמיון בין השם אדרם לשם האל הכנעני הדד.
פירוש נוסף לשמו מסביר ש'אדני' או 'אד' הכוונה ל'אב' ומכאן ששמו מקביל לשמו של אבי האומה הישראלית אברהם.
יניסיי קרסנויארסק (כדורסל)

היסטוריה

המועדון הוקם ב-1981 על בסיס קבוצת הטכניון של קרסנויארסק, תחת השם "פוליטכניק". בתקופה הסובייטית המועדון שיחק בליגות הנמוכות והישגו הגדול ביותר היה הזכייה בגביע ברית המועצות בכדורסל באזור סיביר והמזרח הרחוק הרוסי ב-1988.
בשנת 1989 הקבוצה שינתה שמה לקבוצת קרסטיאג'מאש על שם המפעל שהעניק לה חסות. בשנים 1991-1993 נקרא בשם אסקאבו ומאז 1993 נושא את שמו הנוכחי.
עד עונת 1996/1997 שיחקה הקבוצה בליגות הנמוכות, באותה עונה הקבוצה העפילה לליגת העל הרוסית בכדורסל, אך כעבור זמן הודחה שוב וב-2007 העפילה פעם נוספת לליגה הבכירה.
בעונת 2009/2010 התמודדה יניסיי לראשונה ביורוצ'לנג', הלא הוא "גביע האתגר", היא סיימה שנייה בסיבוב הבתים הראשון וסיימה אחרונה בסיבוב הבתים השני כשהיא מגיעה ל"טופ 16". בעונת 2011 סיימה במקום השלישי בגביע הרוסי בכדורסל.
בעונת 2015/2016 העפילה לשלב הפיינל פור וחצי הגמר ביורופקאפ והגיעה למקום הרביעי הכולל בטורניר.
Dive (אלבום)

רקע והוצאה

האלבום בדומה לשאר אלבומיה של ברייטמן, הופק על ידי פרנק פטרסון. ב-13 באוגוסט 1999, העניק איגוד תעשיית ההקלטות הקנדי לאלבום את תואר "אלבום הזהב", על סך מכירות של כ-50,000 עותקים בקנדה בלבד.
פרק זמן מסוים לאחר צאתו, הועלה האלבום לרשת הזרמת המדיה ספוטיפיי.
אדולף כרמיה

ביוגרפיה

כרמיה נולד בעיירה נים, במחוז גאר אשר בצרפת. מוצא משפחתו היה מיהודי האפיפיור שישבו בעיר קרפנטרה. אביו היה סוחר במשי. בתקופת הקיסרות של נפוליון למד משפטים בפריז, ובשנת 1817 שב לנים והחל לייצג קורבנות של רדיפה פוליטית ואפליה דתית, במיוחד יהודים. כרמיה נמנה עם פעילי השמאל הצרפתי, ובהדרגה עלה מעמדו בחוגים הליברליים.
ב-1840 פעל עם משה מונטיפיורי למען העצורים בעלילת הדם בדמשק. ב-1842 נבחר כציר בפרלמנט והיה לאחד הפעילים המרכזיים של אופוזיציית השמאל. בהמשך הושם במאסר על פעילותו זו.
כרמיה היה פעיל מאד בנושא ביטול שבועת היהודים, שבוטלה לבסוף ב-1846.
בשנת 1848, לאחר שהודח המלך לואי פיליפ מכיסאו וקמה הרפובליקה השנייה, התמנה כרמיה לשר המשפטים הצרפתי.
ב-1860 נמנה עם מייסדי חברת כל ישראל חברים (אליאנס) שמטרתה הייתה עזרה ליהודים שהופלו על רקע דתי ונפגעו זכויות האזרח שלהם. כרמיה החזיק בתפקיד נשיא החברה עד מותו. במסגרת תפקיד זה עבר כרמיה בארצות אירופה ופעל למען הענקת שוויון זכויות ליהודים.
ב-1870, לאחר נפילת נפוליאון השלישי, התמנה שוב לשר המשפטים. בכהונה זו ביטל את עונש המוות למתנגדים פוליטיים, וביטל את העבדות בקולוניות. באותה שנה קיבלו יהודי אלג'יריה אזרחות צרפתית על-פי חוק חדש ביוזמתו, שקיבל את השם "פקודת כרמיה". כרמיה נבחר כסנטור לכל חייו ובכך סיים את חייו הפוליטיים. במהלך חייו כיהן כנשיא המועצה המרכזית של יהודי צרפת. למרות יחסו הקרוב ליהודים והפעולות הרבות שנקט למענם, כרמיה נחשב ליהודי מתבולל ובניו התנצרו.
כרמיה היה פעיל בבונים החופשיים של צרפת, ביצע רפורמות, הקים את ההנהגה הארצית והיה בעל דרגה של "Souverain Grand Commandeur" במועצה הצרפתית העליונה.
יש הטוענים שעל שמו קרוי הקיבוץ כרמיה הממוקם דרומית לאשקלון. כמו כן קרויים על שמו רחובות במושבה הגרמנית בירושלים, ליד שדרות רוטשילד בלב תל אביב, ובחיפה.
Devil May Cry

Devil May Cry (נקרא גם DMC) הוא שמה של סדרת משחקים מסוגת Hack and Slash, שפותח והופץ על ידי קאפקום.
במקור המשחק תוכנן להיות חלק מסדרת המשחקים Resident Evil ולצאת תחת השם "Team Little Devil", אך במהלך הפיתוח שמו לב שחרגו מסוגת האימה של סדרת Resident Evil ולכן החליטו לשווק את המשחק כמשחק נפרד. הכותר הראשון בסדרה זו היה מהמשחקים הראשונים שהשתמשו בצירופי מקשים ומכות שונים, וגם שילוב של נשק קר וחם.
הצלחת המשחק הובילה ליצירת סדרת קומיקס, אנימה וצעצועים.
Civilization (סדרת משחקים)

ציוויליזציה (באנגלית: Civilization) היא סדרת משחקי אסטרטגיה מבוססי תורים שנוצרה על ידי סיד מאייר. המשחקים בסדרה בעלי מאפיינים דומים, כגון, הנהגת ציוויליזציה שלמה מתקופת הפרהיסטוריה עד להווה. הסדרה, אשר משחקיה נחשבים לממכרים במידה רבה, נהנתה מפופולריות מתמשכת.

על המשחקים

לכל הכותרים בסדרה יש שיטת משחק בסיסית דומה, פחות או יותר. כל שחקן בתורו צריך להזיז את היחידות שלו על מפת העולם, לבנות בערים מבנים או יחידות, לחקור טכנולוגיות חדשות, להילחם וליזום משא ומתן על הסכמים עם ציוויליזציות הנשלטות על ידי המחשב או על ידי שחקנים יריבים. בין התורים, הציוויליזציות הנשלטות על ידי המחשב מבצעות פעולות דומות בתורן. על השחקן האנושי לקבל החלטות שוטפות, כמו אילו טכנולוגיות לחקור, או אילו תשתיות לפתח, והתקדמות זו מתרחשת בהדרגה במהלך התורים. השחקן משיג את כספו, בין היתר, דרך מיסוי של תושבי הציוויליזציה שתחת שליטתו.
פיתוח טכנולוגיות בדרך כלל מאפשר לשחקן לבנות סוגים חדשים של יחידות או מבנים. המבנים השונים תורמים לפיתוחן של הערים בתחומי התרבות או הכלכלה, מאפשרים ייצור ובנייה מהירים יותר או מקנים נקודות ריגול (החל ב-Civilization IV). ניתן גם לסחור בטכנולוגיות עם הציוויליזציות היריבות באמצעות פעולות דיפלומטיות.
לפני שהשחקן מסוגל להורות ליחידות שלו לתקוף שחקן אחר, השחקן חייב להצהיר על מלחמה באופן רשמי נגד השחקן האחר. בכל משחקי Civilization ניתן להשיג ניצחון דרך כיבוש או השמדת כל הערים של הציוויליזציות היריבות, צבירת הניקוד הגבוה ביותר בסוף המשחק, או הפיכה לציווילזציה הראשונה שמשלימה את שיגורה של ספינת חלל בין כוכבית (המדמה את המירוץ לחלל). החל מ-"Civilization III" נוספה אפשרות לנצח על ידי שליטה (כיבוש של שני שלישים מאדמות העולם), מדינאות (באמצעות בחירות של האו"ם), ותרבות (כאשר המחשב מחשיב את סה"כ נקודות אשר נצברו לכלל הערים של שחקן, נקודות התרבות הן אשר יהפכו את התרבות של השחקן לתרבות בעלת ההשפעה העולמית).
רדיו דרום

שדרנים בתחנה

שדרני עבר ברדיו דרום:
דני קושמרו מגיש החדשות בערוץ 2, אלמוג בוקר כתב חדשות 10 בדרום, תומר טל ממקימי "רדיו אשל הנשיא" ודביר אסולין שהחל את דרכו ברדיו דרום, התגייס לגלי צה"ל שם שימש כתב מפיק ועורך תוכניות וכיום מתגורר בניו-יורק ועוסק בניהול אמנים.
מחלקת הספורט בעבר: מירן שפילברג, משה ניר, שלומי דניאלי, שי מלול, ליאן וילדאו ירון קדוש ושרון ניסים.
שדרני ההווה: אמנון סופר, יניב גלעדי ודוד יוסוב - מגישים ראשיים של התוכנית "בוקר טוב דרום", יורם סוויסה מגיש את התוכנית בחצי היורם בכל יום מתחילת שידורי התחנה, ועד לסגירתה באוקטובר 2018, חיה גולן מגישה בכל יום שישי את תוכנית הד"שים וההפתעות "חיה בסבבה" ומנכ"ל התחנה דוד יוסוב מגיש תוכנית שבועית בכל שישי בבוקר.
עוד משדרני רדיו דרום 95.8/97FM: יניב כהן, נועם פתחי ויותם זמרי ("פתחי וזמרי בעם"), אמירה בוזגלו ("באה בטוב"),עורך ראשי אסף ועקנין. מינו בר, פאני עייני, נוגה זייבל, אסי רובין, ראם כהן, חיים טרבלסי, שגיא בשן, אורי בינדר, ירמי רייך, אורן כהן, אביעד חודאדי, אפרת אלחדד.

הדיבור החם בדרום 101.5FM

רדיו דרום היא אחת מ-16 תחנות הרדיו האזוריות במדינת ישראל. לפני מספר שנים החליט רדיו דרום שהוא מעוניין לשדר גם באזור אשדוד, אשקלון והסביבה בצורה ממוקדת ובתכנים מקומיים. לשם כך פנה רדיו דרום להרשות השנייה וקיבל תדר נוסף "רדיו 101.5FM" שמשדר מאפריל 2005.
ברדיו FM101.5 משדרים 24 שעות ביממה: 12 שעות תוכן עצמאי עם תכנים מקומיים לאזור אשדוד, אשקלון, קריית גת, קריית מלאכי, שדרות יישובי עוטף עזה, וכן – 12 שעות תוכניות בסינדיקציה (שידור משותף) מרדיו דרום 95.8 / 97FM. באזורים הנ"ל "רדיו 101.5FM" היא תחנת הרדיו האזורית היחידה.
השדרנים בתחנת רדיו 101.5FM:
מינו בר, נוגה זייבל, ראם כהן, חיים טרבלסי, ארז בן שמעון, דניאל מקדאואל, רפי דיבונו, הרב יעקב אביטן, אורי קריספין, בן אקריש, אביעד חודאדי, אפרת אלחדד, אסי רובין, אמנון סופר ומנדי ריזל.
אין אדם מוציא דבריו לבטלה

בהלכה, אין אדם מוציא דבריו לבטלה הוא כלל האומר כי ישנו תוקף גם לאמירת דבר שאינו יכול להתקיים בפועל במציאות מסיבות הלכתיות, ועל כן יש להניח כי כוונת האמירה לדבר תקף שדומה לאמירה, כי אין אדם מוציא דברים מפיו לבטלה ללא כל תועלת.
שיטה זו שנפסקה במקומות מסוימים להלכה היא שיטת רבי מאיר ומופיעה בכמה מקומות בגמרא:
(מי שאומר על עצמו) הריני נזיר מן הגרוגרות ומן הדבילה - בית שמאי אומרים נזיר.

(שואלת הגמרא) ואמאי, מכל אשר יעשה מגפן היין (ספר במדבר, פרק ו', פסוק ד') אמר רחמנא?

בית שמאי סברי לה כרבי מאיר דאמר "אין אדם מוציא דבריו לבטלה" ובית הלל סברי לה כרבי יוסי דאמר "בגמר דבריו אדם נתפס"...
— מחלוקת בית שמאי ובית הלל תלמוד בבלי, מסכת נזיר, דף ט', עמוד א'

דוגמאות

בהלכות ערכין, יכול אדם לחייב את עצמו סכום כסף בכך שהוא מטיל על עצמו לשלם את "ערכו" של אדם לבית המקדש, לפי סכומים קצובים המפורשים בתורה. ישנה מחלוקת תנאים בשאלה מה יהיה דינו של אדם המעריך תינוק בן פחות מחודש, שאין לו ערך קצוב על פי התורה. לפי רבי מאיר, יש להסיק כי הוא מתכוין לחייב את עצמו לשלם לבית המקדש את שוויו הממוני של היילוד (מוערך בשווי התינוק להמכר כעבד). אך שאר החכמים חלוקים על דבריו.
להלכה, פוסק רב כרבי מאיר באופן מוגבל: גם רב מסכים לעיקרון ש"אין אדם מוציא דברי לבטלה", ולפיכך פוסק רב ש"האומר ערך כלי עלי" נותן דמיו, כי מכיוון שאין ערך מקראי לכלי על פי כללי מצוות ערכין יש להסיק שהוא מתכוין להקדיש את דמיו לבדק הבית, אך הם נחלקו מה ההלכה במקרה שאדם הקדיש את עבדו. לפי רב יש לפרש את דבריו שהתכוין להפוך את הערך לחלק מהעם היהודי הנקרא "עם קדוש" וזאת על ידי שחרורו, אך לפי רבי מאיר נראה יותר שהאדם התכוין להקדיש את דמיו של העבד לבדק הבי.

פרשנויות

קיים כלל דומה, האומר כי כאשר אדם מבצע פעולה משפטית מסוימת, וניתן להסביר את דבריו בלשון אחרת לגמרי שאינה במשמעות מילותיו, ניתן לומר זאת, ובלבד שיהיה הסבר הגון מדוע בחר האדם במילים אלו ולא אמר את אשר הוא חפץ בצורה מפורשת. כך למשל קובעים רב ושמואל כי המקדש אחותו התכוין המקדש שיהיו המעות מתנה או פקדון.
בעל הערכי תנאים ואמוראים קובע כי אין קשר בין סוגיא זו לסוגיית "אין אדם מוציא דבריו לבטלה", שכן בסוגיית "אדם יודע שאין קידושין תופסין באחותו" עלינו לומר בכוונת דבריו חלות שלא נאמרה על ידו כלל, ולקבוע כי המעות ניתנו בתורת מתנה ולא בתורת קידושין למרות שלא אמר כך, ומסיבה זו מקשה הגמרא "מדוע אינו אומר בפירוש שיהיו המעות מתנה"? ומתרצת כי "רוצה להביא לו את הכסף בדרך כבוד שלא תתבייש", אך במקרה של "אין אדם מוציא דבריו לבטלה" מדובר במשמעות קרובה למשמעות הכלולה בדבריו, ואין צורך להסביר מדוע בחר דווקא במילים אלו.
פייטרו טראדוניקו

קורות חיים

טראדוניקו היה איש צבא ולוחם, ולא איש ספר. הוא לא ידע קרוא וכתוב.
יחד עם זאת היה איש מעש, ובתקופת כהונתו של אגנלו פרטיצ'יפאציו כדוג'ה פעל טראדוניקו לבניית האיים המלאכותיים עליהם נבנתה העיר.
טראדוניקו עלה לשלטון לאחר שהדיח את קודמו, ג'ובאני פרטיצ'יפאציו הראשון. לאחר עלייתו לשלטון, ובדומה לקודמיו, מינה את בנו ג'ובאני טראדוניקו לדוג'ה לצידו.
טראדוניקו פעל רבות לשמור על העיר ועל היקף המסחר שלה: הוא הגן על ונציה מפני המוסלמים שתקפו אותה, ומפני שבטים סלאבים שתקפו אותה מצפון, נאבק בשודדי הים שפגעו במסחר, בשנת 839 יצא בראש משלחת צבאית לפאגאניה אשר תקפה ספינות ונציאניות, כרת הסכם שלום עם הנסיך מיסלאב מקרואטיה ודלמטיה. 
בשנת 840 יצא למתקפה צבאית כנגד פאגאניה אולם נחל תבוסה למעלה מ-100 מלוחמיו נהרגו. קרב נוסף נגד הפאגאנים, שהמשיכו לתקוף את ונציה, נערך בשנת 846 בסמוך ללגונת ונציה. 
בשנת 840 הכיר קיסר האימפריה הרומית הקדושה לות'ייר בעצמאותה של ונציה, ובסמכותו של טראדוניקו כשליטה.
בשנת 864 נרצח טראדוניקו על ידי מתנקשים.
נסיכות רויס-אברסדורף

היסטוריה

בעקבות מותו של היינריך העשירי, רוזן רויס-לובנשטיין בשנת 1671, שלטו ברוזנות במשותף שלושת בניו: היינריך השלישי, היינריך השביעי והיינריך העשירי. בשנת 1678 חילקו האחים ביניהם את הנחלה: היינריך השלישי קיבל את רוזנות רויס-לובנשטיין, היינריך השביעי קיבל את רוזנות רויס-הירשברג והיינריך העשירי קיבל את רוזנות רויס-אברסדורף.
בשנת 1806 הועלה היינריך החמישים ואחד, רוזן רויס-אברסדורף למעמד נסיך, ובאותה שנה הצטרפה הנסיכות לקונפדרציה של הריין. בשנת 1824 מת היינריך החמישים וארבעה, נסיך רויס-לובנשטיין ללא ילדים, והיינריך השבעים ושניים, נסיך רויס-אברסדורף ירש את נחלותיו והקים את נסיכות רויס-לובנשטיין-אברסדורף. בשנת 1848 פרצו בנסיכות מהומות כחלק ממהפכות אביב העמים, ובעקבות כך התפטר היינריך השבעים ושניים, נסיך רויס-לובנשטיין-אברסדורף, והנסיכות אוחדה עם נסיכות רויס-שלייץ ליצירת נסיכות רויס הקו הצעיר.
בני שוילי

ביוגרפיה

נולד בירושלים למיכאל שוילי, מפיץ ומפיק סרטים, ממקימי תעשיית הקולנוע הישראלית, זוכה פרס מפעל חיים של פסטיבל הקולנוע ירושלים על תרומתו לענף הקולנוע (2007); ולחנה שוילי, ציירת ומורה לציור.
בשנת 1972, בהיותו בן 12 זכה בפרס קולנוע לנוער על סרטו הקצר "ההרפתקנים", אותו צילם, ביים וערך. בין השנים 1978–1981 בעת שירותו הצבאי בחיל האוויר הפיק, ביים וערך, למעלה מ-100 סרטי הדרכה וסרטים תיעודיים של החיל.
לאחר שחרורו מצה"ל החל בקריירה קולנועית. בשנת 1979 היה שותף בהפקת סרט הקולנוע "נערת הפרברים" בכיכובה של עפרה חזה. בשנת 1982 הפיק וביים בשיתוף עם אבי שמש סרט קצר בשם "נקודת מבט" שהוקרן בסינמטק תל אביב במשך כחודש לפני הקרנת הסרטים באורך מלא של התוכניה. בשנת 1983 ביים וצילם את סרט הקולנוע "מבצע שטריימל" שנמכר ליותר מ-35 מדינות ברחבי העולם.
בשנות ה-90 היה שותף בהפקת והפצה הבינלאומית של ספריית תוכניות שהופקו באנגליה וצולמו בשיטת התלת-מימד, תוכניות שנמכרו ברחבי העולם והפכו לרבי מכר במדינות רבות.

סרטי שובל

כיום משמש שוילי כמנכ"ל חברת "סרטי שובל", מהחברות הראשונות בישראל להפקה והפצה של סרטי קולנוע, וידאו וטלוויזיה. בבעלות סרטי שובל ספריה של כ-2,500 סרטי קולנוע זרים, יותר מ-30 סרטי קולנוע ישראלים ומספר תוכניות טלוויזיה אותם היא משווקת בארץ וברחבי העולם. כמו כן מפיצה סרטי שובל סרטי איכות, לצד סרטים מסחריים לבתי הקולנוע בישראל, לשידור בטלוויזיה ולשידורי VOD בכבלים, בלוויין וגם באינטרנט ובסלולר.